Max: ‘Ons sal aanhou baklei’Max Vestappen. Foto: Twitter. Max Verstappen het gister in Katar sy pad van sewende op die wegspringrooster na die tweede plek oopgeveg. Maar hoe hard hy ook al probeer het, Lewis Hamilton se Mercedes het net te veel spoed gehad. Helmut Marko, die voormalige Oostenrykse renjaer, het juis verlede week gewaarsku dat daar nou ’n opdraande stryd op die jong Nederlander wag. Hamilton is nou net agt punte agter Verstappen op die jaerspunteleer, terwyl Toto Wolff (Mercedes-spanbaas) gewaarsku het dat sy renmotor selfs vinniger in Saoedi-Arabië kan wees. “Ons het dit nog altyd in Saoedi-Arabië geniet. Die pylvak is lekker lank en ons sal ons vurige toerusting daar inspan,” het Wolff in ’n onderhoud met Sky F1 gesê. Marko, wat deesdae as een van Red Bull se raadgewers optree, meen dat Hamilton tans ’n groot enjinvoordeel geniet. En Wolff is ook beïndruk met die kragtige Mercedes-enjin se vertoning. Lewis Hamilton. Foto: Lars Baron/AFP. “Dit is ongetwyfeld die beste Mercedes-pakket van die seisoen. Die kar is blitsig oor reguit gedeeltes en baie betroubaar om draaie.” Ondanks Hamilton se oorheersing in Katar kon Verstappen steeds ’n punt vir die vinnigste ronde by die verdedigende wêreldkampioen steel. En Wolff is nie te ingenome daarmee nie. “Lewis was fantasties. Ja, daardie punt is ietwat van ’n irritasie, maar hy het die wedren gewen. Daarbenewens is die kar ook baie vinnig.” Tog het Verstappen gesê hy sal nie sommer handdoek ingooi nie. “Ek is tevrede met die tweede plek en die vinnigste ronde. Ondanks ’n goeie begin was ’n eerste plek uiteindelik buite ons bereik. Ons sal egter aanhou veg tot die einde,” het die Red Bull-renjaer getwiet. Happy with P2️⃣ and the fastest lap ???? Despite a really good start, the win was out of reach, but we maximized our race result. Thanks to a good strategy, we scored 19 points today. We will keep fighting to the end ???? ???????? #QatarGP pic.twitter.com/YnCL44O50x — Max Verstappen (@Max33Verstappen) November 21, 2021